มันนี่ทูเดย์
คลังเคาะบ้านคนจน
9 ธ.ค. 2558

คลังเคาะบ้านคนจน
นายสมชัย สัจจพงษ์ ปลัดกระทรวงการคลัง เปิดเผยว่า ได้ประชุมหน่วยงานต่างๆ ร่วมกับผู้ประกอบการอสังหาริมทรัพย์ เพื่อทำโครงการบ้านผู้มีรายได้น้อยตามนโยบายของรัฐบาล ซึ่งได้มีการแลกเปลี่ยนความคิดเห็นและจะรวบรวมประเด็นต่างๆ ที่ยังสรุปไม่ได้มาประชุมอีกครั้งในสัปดาห์หน้า เพื่อหาขอสรุปในโครงการนี้เสนอให้รัฐบาลเห็นชอบต่อไป
ทั้งนี้ การประชุมล่าสุด ผู้ประกอบการอสังหาริมทรัพย์ขอขยับราคาบ้าน หรือห้องชุดที่จะสร้างขายให้ผู้มีรายได้น้อย จากราคาที่รัฐบาลต้องการยูนิตละ 5-7 แสนบาท เป็น 1.2 ล้านบาท ซึ่งกระทรวงการคลังยังไม่ได้สรุปว่าราคาควรเป็นเท่าไร เพราะที่ผ่านมาพบว่าผู้ประกอบการอสังหาริมทรัพย์บางรายสร้างบ้านหรือห้องชุดขายในราคา 5-6 แสนบาท ให้ผู้มีรายได้น้อย ซึ่งเป็นโครงการเพื่อสังคมที่ทางภาคเอกชนดำเนินการเอง
นอกจากนี้ ในสัปดาห์หน้า กรมธนารักษ์จะพาเอกชนลงพื้นที่ดูที่ราชพัสดุ 5 แปลง ในเขตกรุงเทพฯ ที่จะนำมาก่อสร้างโครงการบ้านผู้มีรายได้น้อย คาดว่าเอกชนจะต้องแข่งขันด้วยการประมูลเพื่อความโปร่งใส